Иң зур бәхет - ул алга омтылу.

Э.Золя

Нәрсә соң ул бәхет? Меңләгән еллар буе әлеге сорауга төгәл җавап бирә алмыйлар. Чыннан да, нәрсә ул бәхет? Акчамы, материаль байлыкмы, әллә инде ул бөтенләй тормышта яшәми торган хыял гынамы? Бәхет һәркем өчен үзенә якын сүз. Кемгәдер әти-әниләренең елмаюын күрү, икенчеләренә гаилә тынычлыгы, өченчеләренә карьера... Мәхәббәттә – бәхет таптым, дип әйтүчеләр дә очрый...

Минем өчен , Антон Павлович Чехов сүзләре белән әйтсәк, бәхет—яратып һәм яратылып яшәү. Әгәр син гаиләңне, эшеңне чын күңелдән яратсаң, сиңа карата да яхшы мөгалләмәдә булырлар,сине хөрмәт итәрләр. Яратылып яшәгәч, яхшы тирәлек булгач, сиңа күренмәс канатлар үсеп чыга кебек һәм син алга омтылып яшәргә, яңадан –яңа үрләрне яуларга тырышасың. Үзеңнең куйган максатыңа ирешү юлларын эзлисең, очасың, бәргәләнәсең, тагын биеклеккә омтыласың.

Мин үземне бик бәхетле хис итәм, чөнки яраткан эшем, минем өчен кайгыртып яшәүче тулы гаиләм, ышанычлы дусларым, җылы өем, сагынып көтәрдәй якын кешем бар. Таныш булыгыз: өченче елымныКазан шәһәренең 18 нче мәктәбендә татар теле һәм әдәбияты укытучысы булып балаларга белем өстәү өлкәсендә эшлим. Әле укытучы буларак, белем генә биреп кенә калмыйм, укучыларны һәръяклап тәрбияләргә дә өлгерәм мин.

Укучыларны камилләштерүнең бер ысулы булып, дәрес формасы тора. Дәреснең нәтиҗәсе укытучының куйган максатына тигез. Әгәр укытучы дөнья сәясәте, икътисады, ачышлары белән кызыксынмаса, техник чараларны читкә куеп, укучыларга коры материал гына бирсә, балада алга үсеш булмаячак. Филофос Плутарх сүзләре белән әйтсәк, укучы—ул тутырылырга тиешле савыт түгел, ә кабызылырга тиешле факел. Укучыны алга этәрү өчен, беренче чиратта, укытучының үзендә омтылыш булырга тиеш.

Мин гел алга, яңалыкка омтылам, күп белергә тырышам. Газета-журналлар белән кызыксынам, коллегаларның дәресләрен карап кына калмыйм, башка мәктәпләрдәге семинарларда да катнашам. Бәхетемә каршы, 2012 елдан Универсиаданы үткәрүгә өлеш кертәчәкмен. Алай гына да түгел, мәшһүр Казаныбызда үтәчәк бөек вакыйганы чагылдырган материалларны татар теле дәресен үткәргәндә дә актив кулланам. Шунысы рәхәт: укучылар алдан барганны, һәрьяклап камил булган укытучыны кабул итәләр, дәресләрдә актив катнашалар, кызыксынган сорауларын яудыралар. Дәресне укучы хөкеменә куйганда аларның таләпләренә яраклашырга тырышасың. Шулай итеп, заманча укытучы статусын аласың. Кем соң ул заманча укытучы? Ул – үз фәнен камил белгән, һәр өлкәдә (сәясәт, техник өлкәсеме, психологияме) камил булган, балаларга карата игътибарлы, алга омтылып яши торган, актив укытучы. Педагог К.Д. Ушинский сүзләре дә алда әйтелгәннәргә дәлил булып тора: “Укытучы үзе алга омтылганда гына укытучы булып калачак”.

Кайвакыт укытучылар мәктәптә эшләргә авыр дип уфтаналар. Хәзерге укучылар белән эшләргә читен дигән сүзләрне еш ишетергә туры килә. Сәбәбе нәрсәдә соң? Минемчә, аңлашылмаучанлык укытучыларның артта калып, иске методика белән укытуында. Дәреслек—дәрес бирүнең төп “таяг”ы булса да, укучыны кызыксындыруның мөһим ысулы булып тормый. Укучылар өйләрендә дә уку әсбабын ачып карый алалар. Димәк, методиканы бераз үзгәртеп, заманчарак төзергә кирәк. Әйтик, шул ук китаптагы рәсемнәр проектор аркылы күрсәтелгәндә дә икенче төсмер ала. Хәзер уку-укыту өлкәсендә мөмкинлекләр күп. Телисең икән фильмнар, дәрес планнары, ребуслар, кроссвордлар һәм башка мавыктыргыч ярдәмлекләр бар. Әгәр эшең сине яратуын теләсәң—алга омтыл! Бу бәхетле яшәүнең бердәнбер юлы.

Бәхет ул—алсу таңнар, эшчән куллар,

Якты еллар, озын юллар, көмеш сулар,

Син теләгән җаннар, син көйләгән моңнар...